BEGRUNDELSE

1. BAGGRUND FOR FORSLAGET

· Begrundelse og formål

Medlemsstaternes offentlige myndigheder, der har ansvaret for at anvende EU-lovgivningen, bliver i henhold til samme lovgivning i stigende grad pålagt at samarbejde med deres modparter i andre medlemsstater. For at gøre deres arbejde nemmere på dette område blev informationssystemet for det indre marked ("IMI") etableret og udviklet af Europa-Kommissionen som en generisk og fleksibelt administrativ samarbejdsplatform, og det er siden 2008 blevet tilbudt som en gratis tjeneste til medlemsstaterne. Det giver over 6 000 registrerede myndigheder i de 27 medlemsstater og tre EØS-lande adgang til et hurtigt og sikkert kommunikationsværktøj for grænseoverskridende informationsudveksling med deres modparter, og et effektivt middel til at overvinde de barrierer, der skyldes forskellige sprog og administrative strukturer. IMI anvendes som regel til udveksling af oplysninger i henhold til Europa-Parlamentets og Rådets direktiv 2005/36/EF af 7. september 2005 om anerkendelse af erhvervsmæssige kvalifikationer[1] ("direktivet om erhvervsmæssige kvalifikationer") og Europa-Parlamentets og Rådets direktiv 2006/123/EF af 12. december 2006 om tjenesteydelser i det indre marked[2] ("tjenesteydelsesdirektivet"). I 2010 blev der således behandlet omkring 2 000 anmodninger om information via IMI.

Det grænseoverskridende administrative samarbejde omfatter ofte behandling og udveksling af personoplysninger om EU-borgere, f.eks. inden for rammerne af tjenesteydelsesdirektivet og direktivet om erhvervsmæssige kvalifikationer. Ud fra et retligt synspunkt bygger IMI på en beslutning fra Kommissionen, en komitologiafgørelse og en anbefaling fra Kommissionen[3]. Det er blevet opfattet som en forhindring for en yderligere udvikling af IMI, at systemet ikke bygger på et enkelt retligt instrument fra Europa-Parlamentet og Rådet. I praksis sikrer IMI et højt niveau af teknisk og proceduremæssig databeskyttelse. Takket være de mange proceduremæssige og tekniske foranstaltninger til beskyttelse af privatlivets fred, som blev bygget ind i systemet i overensstemmelse med princippet om indbygget databeskyttelse, giver behandlingen af personoplysninger i IMI et meget højere beskyttelses- og sikkerhedsniveau end andre metoder til informationsudveksling, f.eks. breve, telefon, fax eller e-mail. Hertil kommer, at de forskellige databeskyttelsesaspekter varetages i forbindelse med den daglige anvendelse af systemet og indgår i det undervisningsmateriale, der er beregnet til IMI-brugere.

Ifølge Kommissionens meddelelse "På vej mod en akt for det indre marked" er en udvidelse af IMI til andre sektorer med henblik på "at oprette et elektronisk ansigt til ansigt-netværk mellem de europæiske myndigheder" et af nøgleelementerne for at fremme en bedre styring af det indre marked[4]. Meddelelsen fra Kommissionen[5] "Bedre styring af det indre marked gennem øget administrativt samarbejde: En strategi for at udbygge og udvikle informationssystemet for det indre marked (IMI)" ("meddelelsen om IMI-strategi"), der blev vedtaget den 21. februar 2011, indeholder planerne for en kommende udvidelse af IMI til andre områder af EU-lovgivningen. I Kommissionens meddelelse "Akten for det indre marked" fremhæves IMI's store betydning for at styrke samarbejdet mellem de involverede aktører, herunder på lokalt niveau, hvilket bidrager til en bedre styring af det indre marked[6].

Målsætningerne med dette forslag er:

(1) at etablere et solidt retsgrundlag for IMI og fastsætte fælles regler for at sikre, at det fungerer effektivt

(2) at sikre en omfattende databeskyttelsesramme ved at fastsætte regler for behandling af personoplysninger i IMI

(3) at fremme en eventuel fremtidig udvidelse af IMI til nye områder af EU-lovgivningen, og

(4) at præcisere rollerne for de forskellige aktører i IMI.

· Generel baggrund

I sin beslutning K/2006/3606 af 14. august 2006, K/2007/3514 af 25. juli 2007 og K/2008/1881 af 14. maj 2008 besluttede Kommissionen at finansiere og oprette informationssystemet for det indre marked som et projekt af fælles interesse under programmet om interoperabel levering af paneuropæiske e-forvaltningstjenester til offentlige myndigheder, virksomheder og borgere (Idabc). Yderligere finansiering blev tilvejebragt ved Kommissionens afgørelse K(2007) 3514 af 25. juli 2007 om fjerde revision af Idabc-arbejdsprogrammet.

I Kommissionens beslutning 2008/49/EF fastsættes IMI-aktørernes og -brugernes opgaver, rettigheder og forpligtelser under hensyntagen til Artikel 29-Arbejdsgruppens udtalelse[7]. Efter vedtagelsen af denne beslutning udstedte Den Europæiske Tilsynsførende for Databeskyttelse en udtalelse[8], hvor Europa-Parlamentet og Rådet blev opfordret til at vedtage et retligt instrument med henblik på den planlagte udvidelse af IMI til andre områder af lovgivningen om det indre marked.

Det blev aftalt, at man i tiden frem til vedtagelsen af dette retlige instrument skulle følge en trinvis fremgangsmåde, der skulle starte med vedtagelsen af retningslinjer for gennemførelsen af databeskyttelsesregler i IMI, der udarbejdes i tæt samarbejde med Den Europæiske Tilsynsførende for Databeskyttelse[9]. Kommissionen var af den opfattelse, at denne trinvise fremgangsmåde var en effektiv måde til at sikre et højt niveau af teknisk og proceduremæssig databeskyttelse i IMI[10].

· Gældende bestemmelser på det område, som forslaget vedrører

Behandlingen af personoplysninger i IMI er omfattet af Kommissionens beslutninger og Kommissionens henstilling i fodnote 3.

2. RESULTATER AF KONSEKVENSANALYSER OG HØRINGER AF INTERESSEREDE PARTER

· Høring af interesserede parter

Kommissionen har i de seneste år gennem forskellige kanaler informeret de berørte parter inden for IMI, herunder de nationale IMI-koordinatorer og myndigheder, der anvender systemet, om sine planer med hensyn til fremtidige IMI-udvidelser. Kommissionens hensigt om at foreslå et horisontalt retligt instrument, som vil fjerne enhver tvivl om, at reglerne for behandling af personoplysninger inden for rammerne af systemet er bindende, fik en generel positiv modtagelse.

Den Europæiske Tilsynsførende for Databeskyttelse, der blev hørt uformelt i de indledende faser af forslagets udarbejdelse og formelt i forbindelse med høringen af andre tjenestegrene, bidrog på afgørende vis.

· Konsekvensanalyse

Som allerede nævnt bliver de nuværende regler for IMI med dette forslag konsolideret i et enkelt horisontalt og retligt bindende instrument. Det er således ikke nødvendigt på nuværende tidspunkt at tage alternative løsningsmodeller i betragtning. Hertil kommer, at forslaget ikke foregriber eller udelukker eventuelle fremtidige beslutninger om at udvide IMI til nye områder af EU-lovgivningen, men det vil blot gøre det nemmere at foretage en sådan udvidelse, da det sikrer et solidt retsgrundlag for anvendelsen af IMI og en fleksibel procedure for fremtidige udvidelsesbeslutninger, der vil være baseret på de kriterier, der er fastsat i ovennævnte meddelelse om IMI-strategi. Der er derfor ikke udarbejdet nogen konsekvensanalyse for forslaget. Enhver efterfølgende beslutning om udvidelse af IMI's anvendelsesområde til andre områder af EU-lovgivningen end dem, der i øjeblikket er omfattet, vil kræve passende konsekvensanalyser.

3. FORSLAGETS JURIDISKE INDHOLD

· Resumé af det foreslåede initiativ

Dette forslag har til formål at give det indre marked bedre betingelser for at fungere ved at give adgang til et effektivt og brugervenligt værktøj, der fremmer anvendelsen i praksis af de EU-bestemmelser, der foreskriver administrativt samarbejde og informationsudveksling.

Forslaget til forordning indeholder også de væsentligste databeskyttelsesprincipper i IMI, herunder de registreredes rettigheder, i et enkelt retligt instrument, hvilket øger gennemsigtigheden og fremmer retssikkerheden. Listen over de områder af EU-lovgivningen, der p.t. er omfattet af IMI, er anført i bilag I. De områder, der kan blive omfattet af en eventuel fremtidig udvidelse af IMI's anvendelsesområde, er anført i bilag II. De procedure- og budgetmæssige aspekter, der skal fremme en fremtidig udvidelse af IMI's anvendelsesområde er i overensstemmelse med ovennævnte meddelelse om IMI-strategi.

· Retsgrundlag:

Artikel 114 TEUF

· Nærhedsprincippet og proportionalitetsprincippet

Fordi IMI er et centraliseret kommunikationsværktøj, som er udviklet og udbydes af Kommissionen, er det nødvendigt at etablere et fælles regelsæt for systemet og at gennemføre disse på centraliseret vis. Målsætningerne med IMI, navnlig fjernelsen af forhindringerne for det grænseoverskridende samarbejde, herunder sprogbarrierer, forskellige administrations- og arbejdskulturer og manglen på etablerede procedurer for informationsudveksling, kan ikke gennemføres af medlemsstaterne og kræver en indsats på EU-niveau. Dette forslag går således ikke ud over, hvad der er nødvendigt for at nå disse mål.

· Reguleringsmiddel/reguleringsform

Foreslået reguleringsmiddel: forordning

Det er i betragtning af ovennævnte målsætninger nødvendigt at etablere et fælles regelsæt for IMI's anvendelse. Dette kan ikke opnås gennem et direktiv, der i sin natur kun er bindende med hensyn til det resultat, der skal opnås, men overlader det til de nationale myndigheder at vælge både form og metode. Det er således i forbindelse med dette forslag nødvendigt præcist at definere både formen og metoderne for det administrative samarbejde via IMI. Til eksempel kan det nævnes, at der også er blevet gjort brug af forordninger i forbindelse med andre store it-systemer på EU-niveau vedrørende databeskyttelse og andre aspekter[11]. Hvis man foreslår en retsakt, der skal vedtages af Kommissionen og ikke af Europa-Parlamentet og Rådet, f.eks. en kommissionsbeslutning, vil det på den anden side blot bekræfte status quo, og de bekymringer vedrørende retssikkerhed for borgerne, som Den Europæiske Tilsynsførende for Databeskyttelse har givet udtryk for, ville ikke blive taget i betragtning.

4. VIRKNINGER FOR BUDGETTET

Det er obligatorisk for medlemsstaterne at anvende IMI i henhold til servicedirektivet og det nyligt vedtagne direktiv om patientrettigheder i forbindelse med grænseoverskridende sundhedsydelser[12], hvorfor det er nødvendigt at sikre, at IMI fortsat kan fungere på permanent basis. Af denne grund og for at tillade en mere effektiv forvaltning og bedre kontrol af budgettet foreslås det, at omkostningerne i forbindelse med IMI omgrupperes ved at lægge alle omkostninger ind under samme udgiftspost, der forvaltes af DG MARKT (12.02.01 Gennemførelse og udvikling af det indre marked) som forklaret i den ledsagende finansieringsoversigt.

Dette forslag har ingen budgetvirkninger ud over det, som allerede er fastsat for de kommende år i Kommissionens officielle programmering, og det berører ikke beslutningerne om den flerårige finansielle ramme for tiden efter 2013.

5. FAKULTATIVE ELEMENTER

· Det Europæiske Økonomiske Samarbejdsområde

Den foreslåede retsakt er relevant for EØS og bør derfor omfatte hele EØS-området.

· Nærmere redegørelse for forslaget

Valg af retsgrundlag

Den grundlæggende målsætning med dette forslag er at give det indre marked bedre betingelser for at fungere ved at give adgang til et effektivt og brugervenligt værktøj, der fremmer gennemførelsen i praksis af de bestemmelser i EU-retsakter, der pålægger medlemsstaterne at samarbejde indbyrdes og med Kommissionen og at udveksle oplysninger (herunder ofte personoplysninger). For at sikre, at IMI fungerer effektivt, er det nødvendigt at fastsætte visse fælles regler for styring og anvendelse. Dette omfatter forpligtelsen til at udpege én national IMI-koordinator for hver medlemsstat (artikel 7), forpligtelsen for de kompetente myndigheder til at give et passende og rettidigt svar (artikel 8, stk. 1) og bestemmelsen om, at oplysninger, der udveksles via IMI, kan anvendes som dokumentation på lige fod med tilsvarende oplysninger, der fremskaffes i samme medlemsstat (artikel 8, stk. 2).

Der bør samtidig sikres et højt databeskyttelsesniveau ved gennemførelsen af IMI.

Kapitel I (Almindelige bestemmelser)

En række bestemmelser i bestemte EU-retsakter pålægger medlemsstaterne at samarbejde indbyrdes og med Kommissionen ved at udveksle oplysninger. Det kan bl.a. nævnes, at direktivet om erhvervsmæssige kvalifikationer foreskriver et administrativt samarbejde og udveksling af visse oplysninger, herunder personoplysninger, mellem medlemsstaternes forvaltninger. Medlemsstaterne blev i 2008 enige om at anvende IMI til denne type samarbejde og udveksling for en række erhverv, der gradvist er blevet udvidet, og som på sigt skal omfatte alle regulerede erhverv. Servicedirektivet pålægger medlemsstaterne en række forpligtelser til gensidig bistand, herunder forpligtelsen til at levere oplysninger på elektronisk vis (artikel 28, stk. 6). I Kommissionens beslutning 2009/739/EF af 2. oktober 2009 fastsættes de praktiske foranstaltninger for informationsudveksling mellem medlemsstaterne i henhold til servicedirektivet.

Siden 16. maj 2011 har de myndigheder i EU, der beskæftiger sig med udstationerede arbejdstagere, som en forsøgsordning mulighed for at udveksle oplysninger via IMI[13]. Det kan desuden nævnes, at det i henhold til det nyligt vedtagne direktiv om patientrettigheder i forbindelse med grænseoverskridende sundhedsydelser er obligatorisk at anvende IMI for udveksling af oplysninger om retten til at praktisere for sundhedsprofessionelle[14]. I ledsagedokumentet til meddelelsen om IMI-strategi nævnes yderligere områder, der kunne gøre brug af IMI. Man bør ligeledes undersøge mulighederne for synergieffekt mellem IMI og andre it-værktøjer, som anvendes af Kommissionen, herunder inden for problemløsning.

Bestemmelserne i artikel 1, 2 og 3 har til formål at etablere IMI's formål og anvendelsesområde.

Formålet med den foreslåede mekanisme for udvidelse af IMI til nye EU-retsakter (artikel 4) er at sikre den nødvendige fleksibilitet for fremtiden og samtidig sikre et højt niveau af retssikkerhed og gennemsigtighed, særlig for registrerede. Til dette formål er de EU-retsakter, der i øjeblikket er omfattet af IMI, anført i bilag I. Desuden indeholder bilag II de områder, som IMI eventuelt kan udvides til at omfatte. Efter en vurdering af systemets tekniske gennemførlighed, omkostningseffektivitet, brugervenlighed og overordnede virkning samt af resultaterne af en eventuel testfase vil Kommissionen få beføjelse til i overensstemmelse hermed at supplere listen over områder i bilag I ved at vedtage en delegeret retsakt.

Kapitel II (Opgaver og ansvar i forbindelse med IMI)

Bestemmelserne i dette kapitel er afgørende for, at systemet kan fungere effektivt (f.eks. de opgaver, der påhviler henholdsvis den nationale IMI-koordinator (artikel 7) og de kompetente myndigheder (artikel 8)). Det bestemmes især, at de kompetente myndigheder ikke må bestride bevisværdien af dokumenter, der modtages fra en anden medlemsstat, blot fordi de er blevet modtaget via IMI, og at de skal behandle disse dokumenter på lige fod med lignende dokumenter med oprindelse i deres egen medlemsstat. Disse bestemmelser afspejler også den fleksibilitet, som IMI giver medlemsstaterne med hensyn til rollefordelingen inden for systemet i overensstemmelse med deres nationale administrative struktur.

I artikel 9 præciseres Kommissionens rolle. For de forskellige typer af administrativt samarbejde, der i øjeblikket er omfattet af IMI, er Kommissionens rolle begrænset til at sikre sikkerhed, tilgængelighed, vedligeholdelse og udvikling af IMI's software og it-infrastruktur. Kommissionen kan imidlertid også deltage aktivt i IMI's arbejdsgange, f.eks. med hensyn til notifikationsprocedurer, på grundlag af lovbestemmelser eller andre ordninger, der ligger til grund for anvendelsen af IMI inden for et bestemt område af det indre marked.

Artikel 10 om adgangsrettigheder er af central betydning for at sikre en effektiv beskyttelse af de personoplysninger, der behandles i systemet. Det præciseres især i denne artikel, at adgangen til personoplysninger, der behandles i IMI, er begrænset til de IMI-brugere, som deltager i den pågældende procedure.

Kapitel III (Databehandling og sikkerhed)

Behandlingen af personoplysninger i IMI vil fortsat være baseret på foruddefinerede arbejdsgange, spørgsmålsserier og andre procedurer (artikel 12). Dette giver de registrerede en yderligere garanti for gennemsigtighed.

Personoplysninger, der behandles i IMI, bør ikke være tilgængelige i længere tid end nødvendigt. Det er derfor vigtigt at etablere maksimale dataforvaringsperioder, hvorefter adgangen til de pågældende oplysninger blokeres, dvs. at de bliver utilgængelige for IMI-brugere gennem den normale brugerflade, og der sker automatisk sletning i systemet fem år efter afslutningen af den administrative samarbejdsprocedure (artikel 13). Muligheden for at blokere data efter 18 måneder (i stedet for øjeblikkelig sletning) er at foretrække for at sikre, at registrerede er i stand til på effektiv vis at gøre deres rettigheder gældende, f.eks. ved at opnå dokumentation for, at en informationsudveksling har fundet sted via IMI med henblik på at gøre indsigelse mod en beslutning, der er baseret på en sådan udveksling. Denne fremgangsmåde er i øvrigt i overensstemmelse med Domstolens dom i sag C-553/07 Rijkeboer.

Det bør være muligt at behandle IMI-brugeres personoplysninger (f.eks. ansatte i de nationale myndigheder, som anvender IMI) til formål, som vedrører IMI's drift, bl.a. for, at IMI-koordinatorer og Kommissionen kan sikre, at systemet fungerer korrekt, eller med henblik på indsamling af oplysninger vedrørende det administrative samarbejde i det indre marked gennem undersøgelser (artikel 14).

Artikel 15 afspejler det forhold, at IMI allerede i dag, under direktivet om erhvervsmæssige kvalifikationer og servicedirektivet, anvendes til at udveksle følsomme oplysninger, herunder f.eks. oplysninger om disciplinære eller strafferetlige sanktioner.

Da IMI er udviklet, vedligeholdes og udbydes centralt af Kommissionen, er det vigtigt at præcisere, at de gældende datasikkerhedsregler er dem, der er fastsat i forordning (EF) nr. 45/2001 (artikel 16).

Kapitel IV (De registreredes rettigheder og tilsyn)

De offentlige myndigheder, som gør brug af IMI (over 6 000 pr. marts 2011), er vidt forskellige, og IMI vil i fremtiden kunne finde anvendelse i en lang række forskellige situationer og kontekster, og det er således ikke muligt i den foreslåede forordning at udforme en ensartet løsning for udøvelsen af de registreredes rettigheder. De kompetente myndigheders forpligtelser er i princippet omfattet af den nationale databeskyttelseslovgivning, mens artikel 15 og 16 omhandler specifikke IMI-aspekter (f.eks. blokerede data) og Kommissionens forpligtelser. Det er ligeledes vigtigt at sikre gennemsigtighed for de registrerede, når udøvelsen af deres rettigheder inden for rammerne af IMI begrænses af den nationale lovgivning (artikel 19).

Bestemmelserne om koordineret tilsyn følger den model, der er fastsat i forordningerne om VIS og SIS II[15] (artikel 20).

Kapitel V (IMI's geografiske anvendelsesområde)

Det retlige instrument, der ligger til grund for IMI, bør være tilstrækkeligt fleksibelt, således at det kan tilpasses fremtidige udviklinger i systemets anvendelse, herunder inddragelse af tredjelande i informationsudvekslingen på visse områder (artikel 22) eller anvendelse af systemet i en ren national kontekst (artikel 21), hvilket visse medlemsstater allerede har udtrykt interesse for. I alle disse situationer bør garantierne med hensyn til beskyttelse af personoplysninger fortsat finde anvendelse.

Kapitel VI (Afsluttende bestemmelser)

For at gøre det muligt at udvide IMI til andre EU-retsakter vil Kommissionen få beføjelse til at supplere listen over bestemmelser, der allerede er omfattet af IMI, og som er anført i bilag I, med yderligere bestemmelser, der er anført i bilag II.

Kommissionen forpligter sig til at fremlægge regelmæssige rapporter om, hvorledes IMI fungerer, bl.a. på grundlag af statistisk materiale, der indhentes fra systemet eller efter anmodning leveres af medlemsstaterne, når det er nødvendigt (artikel 26).

2011/0226 (COD)

Forslag til

EUROPA-PARLAMENTETS OG RÅDETS FORORDNING

om administrativt samarbejde i informationssystemet for det indre marked ("IMI-forordningen")

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 114,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

under henvisning til udtalelse fra Det Europæiske Økonomiske og Sociale Udvalg[16],

under henvisning til udtalelse fra Den Europæiske Tilsynsførende for Databeskyttelse,

efter den almindelige lovgivningsprocedure, og

ud fra følgende betragtninger:

(1) Visse EU-retsakter vedrørende fri bevægelighed for varer, personer, tjenesteydelser og kapital i det indre marked pålægger medlemsstaterne at samarbejde og udveksle oplysninger indbyrdes og med Kommissionen. De konkrete midler til at gennemføre denne informationsudveksling specificeres ofte ikke i disse retsakter, hvorfor det er nødvendigt at træffe passende praktiske foranstaltninger i denne henseende.

(2) Informationssystemet for det indre marked (i det følgende benævnt "IMI") er et it-program, som er tilgængeligt via internet, og som er udviklet af Europa-Kommissionen i samarbejde med medlemsstaterne, med det formål at hjælpe medlemsstaterne med i praksis at opfylde de informationsudvekslingskrav, der er fastsat i bestemte EU-retsakter, ved at give adgang til en central kommunikationsmekanisme for at fremme grænseoverskridende informationsudveksling og gensidig bistand. IMI hjælper især de kompetente myndigheder med at identificere deres modpart i en anden medlemsstat, forvalte informationsudvekslingen, herunder af personoplysninger, på basis af simple og ensartede procedurer, og med at overvinde sprogbarrierer på basis af foruddefinerede og allerede oversatte arbejdsgange.

(3) IMI bør have til formål at forbedre den måde, det indre marked fungerer på, ved at give adgang til et effektivt og brugervenligt værktøj til gennemførelse af det administrative samarbejde mellem medlemsstaterne og Kommissionen, og således fremme gennemførelsen af de EU-retsakter, der er anført i bilagene til forordningen.

(4) Kommissionens meddelelse[17] "Bedre styring af det indre marked gennem øget administrativt samarbejde: En strategi for at udbygge og udvikle informationssystemet for det indre marked (IMI)" indeholder planerne for en eventuel udvidelse af IMI til andre EU-retsakter. I Kommissionens meddelelse "Akten for det indre marked" fremhæves IMI's store betydning for at styrke samarbejdet mellem de involverede aktører, herunder på lokalt niveau, hvilket bidrager til en bedre styring af det indre marked[18]. Det er derfor nødvendigt at etablere et solidt retsgrundlag for IMI og fastsætte fælles regler for at sikre, at systemet fungerer effektivt.

(5) En bestemmelse i en EU-retsakt, der pålægger medlemsstaterne at udveksle personoplysninger og foreskriver formålet med denne behandling, bør betragtes som et passende retsgrundlag for behandlingen af personoplysninger, jf. dog betingelserne i artikel 8 og 52 i Den Europæiske Unions charter om grundlæggende rettigheder. IMI bør først og fremmest betragtes som et værktøj til informationsudveksling (herunder personoplysninger), der ellers finder sted med andre midler, herunder breve, fax eller e-mail, på grundlag af den retlige forpligtelse, som medlemsstaternes myndigheder og organer er underlagt i henhold til bestemte EU-retsakter.

(6) IMI er i overensstemmelse med princippet om indbygget databeskyttelse blevet udviklet under hensyntagen til kravene i databeskyttelseslovgivningen, og systemet har lige fra sin vorden været databeskyttelsesvenligt, særlig i kraft af de begrænsninger, der gælder for adgang til personoplysninger, som udveksles i systemet. IMI giver således et langt højere beskyttelses- og sikkerhedsniveau end andre metoder til informationsudveksling, f.eks. breve, telefon, fax eller e-mail.

(7) Det elektroniske administrative samarbejde mellem medlemsstaterne indbyrdes og mellem medlemsstaterne og Kommissionen bør overholde reglerne om beskyttelse af personoplysninger, jf. Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger[19] og Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger[20].

(8) For at sikre gennemsigtighed, særlig for de registrerede, bør de EU-retsakter, for hvilke IMI skal anvendes, anføres i bilag I til denne forordning. De områder, som eventuelt kan blive omfattet af en senere udvidelse af IMI's anvendelsesområde, bør anføres i bilag II. Det er hensigtsmæssigt i bilag II at anføre en række EU-retsakter, hvor det er nødvendigt at evaluere systemets tekniske gennemførlighed, omkostningseffektivitet, brugervenlighed og overordnede virkning, inden det besluttes at anvende IMI for disse retsakter.

(9) Intet i denne forordning forhindrer medlemsstaterne og Kommissionen i at beslutte at anvende IMI til informationsudveksling, der ikke omfatter behandling af personoplysninger.

(10) Denne forordning bør indeholde bestemmelser om anvendelse af IMI til administrativt samarbejde, som bl.a. kan omfatte én til én-informationsudveksling, notifikationsprocedurer, alarmmekanismer, ordninger om gensidig bistand og problemløsning.

(11) Medlemsstaterne bør være i stand til at tilpasse deres IMI-relaterede opgaver og ansvar i forhold til deres interne administrative strukturer eller tage højde for særlige behov ved bestemte IMI-arbejdsgange. De opgaver, der påhviler IMI-koordinatorerne, kan udføres af en eller flere delegerede IMI-koordinatorer, alene eller sammen med andre, for et bestemt område af det indre marked, et udsnit af administrationen, et geografisk område eller i henhold til andre kriterier.

(12) IMI er i sin natur et kommunikationsværktøj for offentlige myndigheder, som den brede offentlighed ikke har adgang til, og der bør således udvikles tekniske midler, som giver eksterne aktører, f.eks. borgere, virksomheder og organisationer, mulighed for at kommunikere med de kompetente myndigheder med henblik på at levere eller opnå oplysninger eller udøve deres rettigheder som registrerede. Sådanne tekniske midler bør omfatte passende foranstaltninger til databeskyttelse.

(13) Informationsudvekslingen via IMI følger af den retlige forpligtelse til at give gensidig bistand, der påhviler medlemsstaternes myndigheder. For at sikre, at det indre marked fungerer hensigtsmæssigt, bør de oplysninger, som en kompetent myndighed modtager fra en anden medlemsstat via IMI, ikke miste deres bevisværdi i forbindelse med en administrativ procedure, blot fordi de stammer fra en anden medlemsstat eller er blevet modtaget elektronisk, og de pågældende oplysninger bør behandles af den kompetente myndighed på lige fod med lignende dokumenter fra dens egen medlemsstat.

(14) For at sikre et højt databeskyttelsesniveau bør der fastsættes maksimale dataforvaringsperioder for personoplysninger i IMI. Disse perioder bør dog være tilstrækkelig lange til at give de registrerede mulighed for at udøve deres rettigheder, f.eks. ved at opnå dokumentation for, at en informationsudveksling har fundet sted og således gøre indsigelse mod en beslutning, der bygger herpå.

(15) Det bør være muligt at behandle IMI-brugeres navn og kontaktoplysninger til formål, der er forenelige med denne forordnings målsætninger, herunder IMI-koordinatorers og Kommissionens overvågning af anvendelsen af IMI-systemet, kommunikation, uddannelse og oplysningsarrangementer samt dataindsamling om administrativt samarbejde eller gensidig bistand i det indre marked.

(16) Den Europæiske Tilsynsførende for Databeskyttelse bør overvåge og sikre gennemførelsen af bestemmelserne i denne forordning, herunder de relevante bestemmelser om datasikkerhed.

(17) De registrerede bør oplyses om behandlingen af deres personoplysninger i IMI og om, at de i overensstemmelse med den nationale lovgivning til gennemførelse af direktiv 95/46/EF har ret til indsigt i deres oplysninger og ret til at rette urigtige oplysninger eller slette ulovligt behandlede oplysninger.

(18) De administrative samarbejdsprocedurer i IMI bør fremmes ved hjælp af foruddefinerede arbejdsgange, spørgsmålsserier og formularer, der udformes til dette formål af Kommissionen, og i givet fald suppleret med vedhæftede filer og fritekstfelter. For at sikre tilstrækkelig gennemsigtighed for registrerede bør de foruddefinerede arbejdsgange og formularer samt andre foranstaltninger vedrørende de administrative samarbejdsprocedurer i IMI offentliggøres.

(19) Anvender medlemsstaterne i henhold til artikel 13 i direktiv 95/46/EF begrænsninger eller undtagelser i forhold til de registreredes rettigheder, bør sådanne begrænsninger eller undtagelser offentliggøres for at sikre fuld gennemsigtighed for de registrerede. Sådanne begrænsninger eller undtagelser bør være nødvendige og stå i forhold til det tilsigtede formål samt være omfattet af passende garantier.

(20) Kommissionens beslutning 2008/49/EF af 12. december 2007 om gennemførelse af informationssystemet for det indre marked (IMI) hvad angår beskyttelse af personoplysninger[21] bør ophæves. Kommissionens beslutning 2009/739/EF af 2. oktober 2009 om fastlæggelse af de praktiske foranstaltninger med hensyn til elektronisk informationsudveksling mellem medlemsstaterne i henhold til kapitel VI i Europa-Parlamentets og Rådets direktiv 2006/123/EF om tjenesteydelser i det indre marked[22] bør fortsat finde anvendelse på aspekter vedrørende informationsudveksling under direktiv 2006/123/EF om tjenesteydelser i det indre marked[23].

(21) Kommissionen bør gives beføjelse til at vedtage delegerede retsakter i henhold til traktatens artikel 290 for så vidt angår EU-retsakter, blandt de i bilag II anførte retsakter, hvis bestemmelser om administrativt samarbejde og informationsudveksling kan gennemføres via IMI -

VEDTAGET DENNE FORORDNING:

Kapitel I

GENERELLE BESTEMMELSER

Artikel 1

Genstand

I denne forordning fastsættes reglerne for anvendelse af informationssystemet for det indre marked, i det følgende benævnt "IMI", for administrativt samarbejde, herunder behandling af personoplysninger, mellem medlemsstaternes kompetente myndigheder og Kommissionen.

Artikel 2

Etablering af informationssystemet for det indre marked

Der etableres hermed et informationssystem for det indre marked.

Artikel 3

Anvendelsesområde

IMI anvendes til den informationsudveksling mellem kompetente myndigheder i medlemsstaterne og Kommissionen, som er nødvendig for at gennemføre de retsakter vedrørende det indre marked, der stiller krav om administrativt samarbejde, herunder udveksling af personoplysninger, mellem medlemsstaterne indbyrdes og mellem medlemsstaterne og Kommissionen. Retsakterne vedrørende det indre marked er anført i bilag I.

Artikel 4

Udvikling af IMI

1. Kommissionen kan på grundlag af en vurdering af systemets tekniske gennemførlighed, omkostningseffektivitet, brugervenlighed og overordnede virkning beslutte, at IMI også skal finde anvendelse på de i bilag II til denne forordning anførte retsakter. Kommissionen gives i sådanne tilfælde beføjelse til i henhold til proceduren i artikel 23 at supplere bilag I med disse retsakter.

2. Der kan forud for vedtagelsen af den delegerede retsakt afholdes en testfase (pilotprojekt) af en begrænset varighed med inddragelse af en række eller samtlige medlemsstater.

Artikel 5

Definitioner

Ved anvendelsen af denne forordning finder definitionerne i direktiv 95/46/EF og forordning (EF) nr. 45/2001 anvendelse.

Desuden forstås ved:

a) "informationssystem for det indre marked (IMI)": Det elektroniske værktøj, der leveres af Europa-Kommissionen til at fremme administrativt samarbejde mellem nationale forvaltninger og Kommissionen

b) "administrativt samarbejde": Et tæt samarbejde mellem medlemsstaternes kompetente myndigheder og Kommissionen i form af informationsudveksling, herunder gennem notifikationer, eller i form af gensidig bistand, herunder til problemløsning, med henblik på en bedre anvendelse af EU-lovgivningen

c) "område af det indre marked": Et lovgivningsmæssigt eller emnespecifikt område af det indre marked i den i traktatens artikel 26, stk. 2, anvendte betydning, hvor IMI anvendes i overensstemmelse med artikel 3 ovenfor

d) "administrativ samarbejdsprocedure": En foruddefineret arbejdsgang i IMI, som giver IMI-aktører mulighed for at kommunikere og interagere indbyrdes på struktureret vis

e) "kompetent myndighed": Et organ, der er etableret på enten nationalt, regionalt eller lokalt niveau med specifikke ansvarsområder vedrørende anvendelsen af den nationale lovgivning eller EU-lovgivningen på et eller flere områder af det indre marked, og hvis registrering i IMI er blevet godkendt af IMI-koordinatoren

f) "IMI-koordinator": Et organ, der udpeges af medlemsstaterne til at levere de støtteopgaver, som er nødvendige for, at IMI fungerer effektivt i henhold til denne forordning

g) "IMI-bruger": En fysisk person, der arbejder under en kompetent myndighed, en IMI-koordinator eller Kommissionen, og som er registreret i IMI på deres vegne

h) "IMI-aktører": De kompetente myndigheder, IMI-koordinatorer og Kommissionen

i) "eksterne aktører": Andre fysiske eller juridiske personer end IMI-brugere, som kan anvende IMI ved hjælp af tekniske midler og i overensstemmelse med en specifik foruddefineret arbejdsgang, der er udformet til dette formål

j) "blokering": Anvendelse af tekniske midler til at gøre personoplysninger utilgængelige for IMI-brugere gennem systemets normale brugerflade.

Kapitel II

IMI-RELATEREDE OPGAVER OG ANSVARSOMRÅDER

Artikel 6

Generelt formål

IMI-aktører udveksler og behandler kun personoplysninger til de formål, der er fastsat i det relevante retsgrundlag som anført i bilag I.

Artikel 7

IMI-koordinatorer

1. Hver medlemsstat udpeger én national IMI-koordinator, der har til opgave:

a) at registrere eller validere registreringen af IMI-koordinatorer og kompetente myndigheder

b) at fungere som det centrale kontaktpunkt for IMI-relaterede anliggender og som Kommissionens kontaktled, herunder for aspekter vedrørende databeskyttelse

c) at levere viden, uddannelse og støtte, herunder teknisk støtte, til kompetente myndigheder og IMI-brugere

d) at sikre, at systemet fungerer effektivt, herunder at de kompetente myndigheder på rettidig og passende vis besvarer anmodninger om administrativt samarbejde.

2. Hver medlemsstat kan desuden udpege en eller flere IMI-koordinatorer med henblik på at udføre en eller flere af ovennævnte opgaver, og dette i overensstemmelse med deres interne administrative struktur.

3. Medlemsstaterne informerer Kommissionen om de IMI-koordinatorer, der udpeges i henhold til stk. 1 og 2, og om de opgaver, som de pålægges. Kommissionen videregiver disse oplysninger til de øvrige medlemsstater.

4. Medlemsstaterne sikrer, at IMI-koordinatorerne råder over passende ressourcer til at udføre deres opgaver i overensstemmelse med denne forordning.

5. Alle IMI-koordinatorer kan optræde som kompetente myndigheder. I så fald har en IMI-koordinator samme adgangsrettigheder som en kompetent myndighed. Hver IMI-koordinator fungerer som registeransvarlig for de databehandlingsaktiviteter, der udføres på egne vegne som IMI-aktør.

Artikel 8

Kompetente myndigheder

1. Ved samarbejde via IMI sikrer de kompetente myndigheder, at der gives et passende svar hurtigst muligt eller inden for den frist, der er fastsat i den gældende EU-retsakt, og dette gennem IMI-brugerne i overensstemmelse med de administrative samarbejdsprocedurer.

2. De kompetente myndigheder kan som bevis anvende alle oplysninger, dokumenter, undersøgelsesresultater, erklæringer, bekræftede kopier eller efterretninger, der opnås via IMI, på lige fod med lignende dokumenter, der opnås i deres eget land, og til formål, der er forenelige med de formål, for hvilke de pågældende data oprindeligt blev indsamlet.

3. Enhver kompetent myndighed fungerer som registeransvarlig med hensyn til egne databehandlingsaktiviteter, der udføres af en IMI-bruger under dennes myndighed, og sikrer, at registrerede kan udøve deres rettigheder i henhold til kapitel III og IV, når det er relevant.

4. Medlemsstaterne sikrer, at de kompetente myndigheder råder over passende ressourcer til at udføre deres opgaver i overensstemmelse med denne forordning.

Artikel 9

Kommissionen

1. Kommissionen sikrer sikkerhed, tilgængelighed, vedligeholdelse og udvikling af programmel og it-infrastruktur for IMI. Den leverer et flersproget system, uddannelse i samarbejde med medlemsstaterne og en helpdesk til at bistå medlemsstaterne i anvendelsen af IMI.

2. Kommissionen kan deltage i administrative samarbejdsprocedurer, der omfatter behandling af personoplysninger, når der stilles krav herom i en EU-retsakt som anført i bilag I.

3. Kommissionen registrerer de nationale IMI-koordinatorer og giver dem adgang til IMI.

4. Kommissionen behandler personoplysninger i IMI, når det er foreskrevet i denne forordning.

5. Kommissionen har med henblik på udførelsen af sine opgaver i henhold til denne artikel og med henblik på udarbejdelsen af rapporter og statistikker adgang til de nødvendige oplysninger vedrørende de behandlinger, der foretages i IMI.

Artikel 10

Adgangsrettigheder for IMI-aktører og -brugere

1. Kun IMI-brugere, der er behørigt bemyndigede og handler på vegne af en IMI-aktør, har adgang til IMI.

2. Medlemsstaterne udpeger i samarbejde med Kommissionen IMI-koordinatorerne og de kompetente myndigheder samt de områder af det indre marked, for hvilke de har kompetence.

3. Hver IMI-aktør udsteder og eventuelt tilbagekalder passende adgangsrettigheder til sine IMI-brugere i det område af det indre marked, for hvilket den er kompetent.

4. Der iværksættes passende tekniske midler til at sikre, at IMI-brugere kun har adgang til personoplysninger, der behandles i IMI, i det omfang, der er behov for det, og inden for det eller de områder af det indre marked, for hvilke de har fået bevilget adgangsret i henhold til stk. 3.

5. Det er ikke tilladt at anvende personoplysninger, der behandles i IMI, til et specifikt formål og på en måde, der ikke er foreneligt med det oprindelige formål, medmindre det er et udtrykkeligt lovkrav.

6. Omfatter en administrativ samarbejdsprocedure behandling af personoplysninger, er det kun de IMI-brugere, der deltager i den pågældende procedure, som har adgang til sådanne personoplysninger.

7. Eksterne aktører kan anvende IMI med de tekniske midler, der stilles til rådighed til dette formål, når det er nødvendigt for at fremme det administrative samarbejde mellem kompetente myndigheder i medlemsstaterne, for at udøve deres rettigheder som registrerede, eller når det i øvrigt foreskrives i en EU-retsakt.

Artikel 11

Fortrolighed

1. Hver medlemsstat anvender i overensstemmelse med den nationale lovgivning sine egne regler for tavshedspligt eller tilsvarende fortrolighedskrav for sine IMI-aktører og ‑brugere.

2. IMI-aktører sikrer, at anmodninger fra andre IMI-aktører om fortrolig behandling af oplysninger, der udveksles via IMI, overholdes af de IMI-brugere, der arbejder under deres myndighed.

Artikel 12

Administrative samarbejdsprocedurer

IMI er baseret på administrative samarbejdsprocedurer, som Kommissionen i tæt samarbejde med medlemsstaterne udvikler og opdaterer til dette formål.

Kapitel III

DATABEHANDLING OG SIKKERHED

Artikel 13

Forvaring af personoplysninger

1. Personoplysninger, der behandles i IMI, blokeres senest 18 måneder efter den formelle afslutning af en administrativ samarbejdsprocedure, medmindre en kompetent myndighed i et konkret tilfælde udtrykkeligt anmoder om blokering på et tidligere tidspunkt.

2. Etableres der i forbindelse med en administrativ samarbejdsprocedure i IMI en database for senere anvendelse af IMI-aktører, kan personoplysningerne i en sådan database behandles, så længe det er nødvendigt, til dette formål, enten med de registreredes samtykke, eller hvis det foreskrives i en EU-retsakt.

3. Personoplysninger, der blokeres i henhold til denne artikel, kan med undtagelse af lagring kun behandles for at tjene som dokumentation for en informationsudveksling via IMI, eller med den registreredes samtykke.

4. De blokerede oplysninger slettes automatisk fem år efter afslutningen af den administrative samarbejdsprocedure.

5. Kommissionen anvender de nødvendige tekniske midler til at sikre blokering og sletning af personoplysninger samt søgning heraf i henhold til stk. 3.

Artikel 14

Forvaring af IMI-brugeres personoplysninger

1. Som undtagelse fra artikel 13 finder stk. 2 og 3 anvendelse på forvaringen af IMI-brugeres personoplysninger.

2. IMI-brugeres personoplysninger opbevares i IMI, så længe de er brugere af IMI, og de kan behandles til formål, der er forenelige med de i denne forordning fastsatte målsætninger.

Disse personoplysninger omfatter det fulde navn og alle elektroniske og andre kontaktoplysninger, der er nødvendige for de i denne forordning fastsatte målsætninger.

3. Ophører en fysisk person med at være IMI-bruger, blokeres vedkommendes personoplysninger med tekniske midler for en periode på fem år. Med undtagelse af lagring behandles disse oplysninger kun som dokumentation for en informationsudveksling via IMI, og de slettes, når 5 års-perioden udløber.

Artikel 15

Behandling af særlige kategorier af oplysninger

1. Behandlingen af særlige kategorier af oplysninger, jf. artikel 8, stk. 1, i direktiv 95/46/EF og artikel 10, stk. 1, i forordning (EF) 45/2001, i IMI er kun tilladt på et særligt grundlag som omhandlet i artikel 8, stk. 2 i direktivet og artikel 10, stk. 2, i forordningen og med passende beskyttelsesforanstaltninger for at sikre rettighederne for de fysiske personer, hvis personoplysninger behandles.

2. IMI kan anvendes til behandling af oplysninger vedrørende lovovertrædelser, domfældelser i straffesager og andre retsfølger af en strafbar handling som omhandlet i artikel 8, stk. 5, i direktiv 95/46/EF og artikel 10, stk. 5, i forordning (EF) 45/2001, herunder oplysninger om disciplinære, administrative eller strafferetlige sanktioner eller andre oplysninger, som er nødvendige for at fastslå en fysisk eller juridisk persons gode omdømme, når behandlingen af sådanne oplysninger foreskrives i en EU-retsakt, der danner grundlag for behandlingen, eller med udtrykkeligt samtykke fra den registrerede og med passende specifikke beskyttelsesforanstaltninger.

Artikel 16

Sikkerhed

1. Behandlingen af personoplysninger i henhold til denne forordning foregår i overensstemmelse med reglerne om datasikkerhed, som Kommissionen har vedtaget i henhold til artikel 22 i forordning (EF) nr. 45/2001.

2. Kommissionen iværksætter passende foranstaltninger til at beskytte personoplysninger, der behandles i IMI, herunder passende adgangskontrol og en sikkerhedsplan, der løbende ajourføres.

3. Kommissionen sikrer, at det i tilfælde af en sikringsrelateret hændelse er muligt at kontrollere, hvilke personoplysninger der er blevet behandlet i IMI, hvornår, af hvem og til hvilket formål.

Kapitel IV

REGISTREREDES RETTIGHEDER OG TILSYN

Artikel 17

Information til registrerede og gennemsigtighed

1. IMI-aktører sikrer, at registrerede informeres om behandlingen af deres personoplysninger i IMI, og at de har adgang til en meddelelse om beskyttelse af personoplysninger, der beskriver deres rettigheder, og hvorledes de udøves, i henhold til artikel 10 eller 11 i direktiv 1995/46/EF og den nationale lovgivning til gennemførelse af dette direktiv.

2. Kommissionen gør følgende offentligt tilgængeligt:

a) en fyldestgørende meddelelse om beskyttelse af personoplysninger vedrørende IMI i henhold til artikel 10 og 11 i forordning (EF) nr. 45/2001 i klar og forståelig form

b) oplysninger om databeskyttelsesaspekter i forbindelse med de administrative samarbejdsprocedurer i IMI som omhandlet i artikel 12

c) oplysninger om undtagelser fra eller begrænsninger af de registreredes rettigheder som omhandlet i artikel 19.

Artikel 18

Ret til indsigt i, berigtigelse og sletning af oplysninger

1. IMI-aktører sikrer, at registrerede på effektiv vis og i overensstemmelse med den nationale lovgivning kan udøve deres ret til indsigt i deres personoplysninger og retten til at have ukorrekte eller ufuldstændige oplysninger berigtiget og ulovligt behandlede oplysninger slettet. Berigtigelse og sletning foretages inden for en frist på 60 dage af den ansvarlige IMI-aktør.

2. Personoplysninger, der blokeres i henhold til artikel 13, stk. 1, berigtiges eller slettes ikke, medmindre det tydeligt kan påvises, at en sådan berigtigelse eller sletning er nødvendig for at beskytte den registreredes rettigheder og ikke forringer deres værdi som dokumentation for en informationsudveksling via IMI.

3. Gør den registrerede indsigelse mod korrektheden eller lovligheden af oplysninger, der er blokeret i henhold til artikel 13, stk. 1, registreres dette sammen med de korrekte og berigtigede oplysninger.

Artikel 19

Undtagelser og begrænsninger

Medlemsstaterne underretter Kommissionen, hvis de i deres nationale lovgivning i henhold til artikel 13 i direktiv 95/46/EF indfører undtagelser til eller begrænsninger af de registreredes rettigheder som fastsat i dette kapitel.

Artikel 20

Tilsyn

1. Den eller de nationale tilsynsmyndigheder, der udpeges i hver medlemsstat og gives beføjelse som omhandlet i artikel 28 i direktiv 95/46/EF ("national tilsynsmyndighed"), fører tilsyn med lovligheden af de kompetente myndigheders behandling af personoplysninger på deres område og sikrer i særdeleshed, at de registreredes rettigheder i henhold til dette kapitel tilgodeses.

2. Den Europæiske Tilsynsførende for Databeskyttelse sikrer, at Kommissionens behandling af personoplysninger i sin egenskab af IMI-aktør sker i overensstemmelse med denne forordning. De forpligtelser og beføjelser, der er omhandlet i artikel 46 og 47 i forordning (EF) nr. 45/2001, finder tilsvarende anvendelse.

3. De nationale tilsynsmyndigheder og Den Europæiske Tilsynsførende for Databeskyttelse, der hver især handler inden for deres respektive kompetencer, sikrer et koordineret tilsyn med IMI-systemet og med de kompetente myndigheders anvendelse heraf i medlemsstaterne. Den Europæiske Tilsynsførende for Databeskyttelse kan til dette formål og efter behov indkalde de nationale tilsynsmyndigheder til møde. Udgifter i forbindelse med disse møder påhviler Den Europæiske Tilsynsførende for Databeskyttelse. De videre arbejdsmetoder til dette formål, herunder forretningsordenen, udvikles i fællesskab og efter behov. En fælles aktivitetsrapport sendes til Europa-Parlamentet, Rådet og Kommissionen mindst hvert tredje år.

KAPITEL V

GEOGRAFISK ANVENDELSESOMRÅDE FOR IMI

Artikel 21

National anvendelse af IMI

1. Medlemsstaterne kan anvende IMI med henblik på administrativt samarbejde mellem kompetente myndigheder inden for deres eget territorium i overensstemmelse med den nationale lovgivning, såfremt:

a) det ikke kræver væsentlige ændringer af de eksisterende administrative samarbejdsprocedurer

b) den nationale tilsynsmyndighed er blevet underrettet om den påtænkte IMI-anvendelse, og

c) det ikke på væsentlig vis forhindrer IMI i at fungere effektivt.

2. Antages den nationale anvendelse af IMI for på væsentlig vis at kunne forhindre IMI i at fungere effektivt, underretter medlemsstaten Kommissionen om en sådan anvendelse og anmoder om forudgående godkendelse. I givet fald indgår medlemsstaten og Kommissionen en aftale, hvori fastsættes bl.a. de tekniske, finansielle og organisatoriske foranstaltninger, herunder IMI-aktørernes forpligtelser.

Artikel 22

Informationsudveksling med tredjelande

1. Personoplysninger kan i henhold til denne forordning udveksles via IMI mellem IMI-aktører i EU og i et tredjeland, når følgende betingelser er opfyldt:

a) oplysningerne behandles i henhold til en bestemmelse som anført i bilag I og en tilsvarende lovbestemmelse i tredjelandet

b) oplysningerne udveksles eller gøres tilgængelige i overensstemmelse med en international aftale, der foreskriver, at det pågældende tredjeland skal anvende en bestemmelse som anført i bilag I, og

c) Kommissionen har vedtaget en beslutning, hvori det konstateres, at det pågældende tredjeland sikrer en passende beskyttelse af personoplysninger i overensstemmelse med artikel 25, stk. 6, i direktiv 95/46/EF, eller bestemmelsen i artikel 26 i direktiv 95/46/EF finder anvendelse, herunder passende garantier for, at oplysningerne, der behandles i IMI, kun anvendes til det formål, for hvilket de oprindeligt blev udvekslet.

2. Er Kommissionen en IMI-aktør, finder artikel 9, stk. 1 og 7, i forordning 45/2001/EF anvendelse på enhver udveksling af personoplysninger, der behandles i IMI, med IMI-aktører i et tredjeland.

3. Kommissionen offentliggør i Den Europæiske Unions Tidende en ajourført liste over tredjelande, der er omfattet af informationsudvekslinger i henhold til denne artikel.

Kapitel VI

AFSLUTTENDE BESTEMMELSER

Artikel 23

Udøvelse af de delegerede beføjelser

1. Kommissionen tillægges beføjelser til at vedtage de delegerede retsakter, der er omhandlet i artikel 4, for en ubegrænset periode.

2. Så snart Kommissionen vedtager en delegeret retsakt, giver den samtidig Europa-Parlamentet og Rådet meddelelse herom.

3. Beføjelserne til at vedtage delegerede retsakter tillægges Kommissionen på de i artikel 24 og 25 anførte betingelser.

Artikel 24

Tilbagekaldelse af delegerede beføjelser

1. Den i artikel 3 omhandlede delegation af beføjelser kan tilbagekaldes af Europa-Parlamentet eller Rådet.

2. En institution, der indleder en intern procedure for at afgøre, om den ønsker at tilbagekalde delegationen af beføjelser, giver den anden lovgiver og Kommissionen meddelelse herom senest en måned, inden den træffer endelig afgørelse, og oplyser samtidig, hvilke delegerede beføjelser der eventuelt vil blive tilbagekaldt, samt begrundelsen herfor.

3. Afgørelsen om tilbagekaldelse bringer delegationen af de beføjelser, der er nævnt i den pågældende afgørelse, til ophør. Den får virkning straks, eller på et senere tidspunkt, der i så fald fastsættes i afgørelsen. Den berører ikke gyldigheden af delegerede retsakter, der allerede er i kraft. Den offentliggøres i Den Europæiske Unions Tidende.

Artikel 25

Indsigelse mod delegerede retsakter

1. Europa-Parlamentet og Rådet kan gøre indsigelse mod en delegeret retsakt inden for en frist på to måneder fra underretningen herom. Fristen forlænges med en måned på foranledning af Europa-Parlamentet eller Rådet.

2. Hvis hverken Europa-Parlamentet eller Rådet har rejst indsigelse mod den delegerede retsakt ved fristens udløb, eller hvis Europa-Parlamentet og Rådet inden fristens udløb begge har meddelt Kommissionen, at de har besluttet ikke at gøre indsigelse, træder den delegerede retsakt i kraft på den dato, der er fastsat i dens bestemmelser.

3. Hvis Europa-Parlamentet eller Rådet gør indsigelse mod den delegerede retsakt, træder retsakten ikke i kraft. Den institution, der gør indsigelse, angiver grundene til indsigelsen mod den delegerede retsakt.

Artikel 26

Tilsyn og rapportering

1. Kommissionen aflægger årligt en rapport til Europa-Parlamentet og Rådet om, hvorledes IMI fungerer.

2. Kommissionen aflægger hvert tredje år rapport til Den Europæiske Tilsynsførende for Databeskyttelse om aspekter vedrørende beskyttelse af personoplysninger i IMI, herunder datasikkerhed.

3. Med henblik på udarbejdelsen af de i stk. 1 og 2 omhandlede rapporter giver medlemsstaterne på anmodning Kommissionen enhver oplysning, der er relevant for anvendelsen af denne forordning, herunder om anvendelsen i praksis af de databeskyttelseskrav, der er fastsat i denne forordning.

Artikel 27

Omkostninger

1. Omkostningerne til udvikling, drift og vedligeholdelse af IMI afholdes over Den Europæiske Unions almindelige budget, jf. dog foranstaltningerne i artikel 21, stk. 2.

2. Medmindre andet foreskrives i en EU-retsakt, afholdes omkostningerne til IMI-aktiviteter på medlemsstatsniveau af hver medlemsstat, herunder til menneskelige ressourcer til uddannelse, fremme og teknisk bistand (helpdesk) samt administration af systemet på nationalt niveau.

Artikel 28

Ikrafttræden

Denne forordning træder i kraft på […]dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i […], den […].

På Europa-Parlamentets vegne På Rådets vegne

[…] […]

Formand Formand

Bilag I som omhandlet i artikel 3 med en liste over bestemmelser om administrativt samarbejde i EU-retsakter, der gennemføres ved hjælp af IMI

1. Europa-Parlamentets og Rådets direktiv 2006/123/EF af 12. december 2006 om tjenesteydelser i det indre marked: kapitel VI.

2. Europa-Parlamentets og Rådets direktiv 2005/36/EF af 7. september 2005 om anerkendelse af erhvervsmæssige kvalifikationer: artikel 8, 50, 51 og 56.

3. Europa-Parlamentets og Rådets direktiv 2011/24/EU af 9. marts 2011 om patientrettigheder i forbindelse med grænseoverskridende sundhedsydelser: artikel 10[24].

Bilag II som omhandlet i artikel 4 om potentielle områder, hvor bestemmelser om administrativt samarbejde kan gennemføres ved hjælp af IMI

I. Indre marked og fri bevægelighed for varer

(1) Kommissionens henstilling af 7. december 2001 om principper for anvendelsen af "SOLVIT" - problemløsningsnettet for det indre marked: kapitel I og II[25].

II. Fri etableringsret og fri udveksling af tjenesteydelser

(1) Europa-Parlamentets og Rådets direktiv 2006/123/EF af 12. december 2006 om tjenesteydelser i det indre marked: artikel 15, stk. 7, og artikel 39, stk. 5.

(2) Europa-Parlamentets og Rådets direktiv 96/71/EF af 16. december 1996 om udstationering af arbejdstagere som led i udveksling af tjenesteydelser: artikel 4[26].

(3) Europa-Parlamentets og Rådets direktiv 2000/31/EF af 8. juni 2000 om visse retlige aspekter af informationssamfundstjenester, navnlig elektronisk handel, i det indre marked ("direktivet om elektronisk handel"): artikel 3[27].

[4. Forslag til EUROPA-PARLAMENTETS OG RÅDETS DIREKTIV om ændring af direktiv 89/666/EØF, 2005/56/EF og 2009/101/EF for så vidt angår sammenkobling af centrale registre og handels- og selskabsregistre (2011/0038 (COD)).]

III. Fri bevægelighed for personer

(1) Europa-Parlamentets og Rådets direktiv 2011/24/EU af 9. marts 2011 om patientrettigheder i forbindelse med grænseoverskridende sundhedsydelser: artikel 6.

IV. Fri bevægelighed for kapital og betalinger

[1. Forslag til EUROPA-PARLAMENTETS OG RÅDETS FORORDNING om erhvervsmæssig grænseoverskridende landevejstransport af eurokontanter mellem medlemsstaterne i euroområdet (2010/0202(COD)).]

FINANSIERINGSOVERSIGT TIL FORSLAGET

[som støtte for ethvert forslag eller initiativ, der forelægges lovgivningsmyndigheden

(jf. artikel 28 i finansforordningen og artikel 22 i gennemførelsesbestemmelserne)]

1. FORSLAGETS/INITIATIVETS RAMME

1.1. Forslagets/initiativets betegnelse

1.2. Berørt(e) politikområde(r) inden for ABM/ABB-strukturen

1.3. Forslagets/initiativets art

1.4. Mål

1.5. Forslagets/initiativets begrundelse

1.6. Varighed og finansielle virkninger

1.7. Påtænkt(e) forvaltningsmetode(r)

2. FORVALTNINGSFORANSTALTNINGER

2.1. Bestemmelser om tilsyn og rapportering

2.2. Forvaltnings- og kontrolsystem

2.3. Foranstaltninger til forebyggelse af svig og uregelmæssigheder

3. FORSLAGETS/INITIATIVETS ANSLÅEDE FINANSIELLE VIRKNINGER

3.1. Berørt(e) udgiftspost(er) i budgettet og udgiftsområde(r) i den flerårige finansielle ramme

3.2. Anslåede virkninger for udgifterne

3.2.1. Sammenfatning af de anslåede virkninger for udgifterne

3.2.2. Anslåede virkninger for aktionsbevillingerne

3.2.3. Anslåede virkninger for administrationsbevillingerne

3.2.4. Forenelighed med indeværende flerårige finansielle ramme

3.2.5. Tredjemands bidrag til finansieringen

3.3. Anslåede virkninger for indtægterne

FINANSIERINGSOVERSIGT TIL FORSLAGET

1. FORSLAGETS/INITIATIVETS RAMME 1.1. Forslagets/initiativets betegnelse

Europa-Parlamentets og Rådets forordning (EF) nr. xxx om administrativt samarbejde i informationssystemet for det indre marked ("IMI-forordningen")

1.2. Berørt(e) politikområde(r) i ABM/ABB-strukturen[28]

Indre marked - tjenesteydelser

1.3. Forslagets/initiativets art

þForslaget/initiativet drejer sig om en forlængelse af en eksisterende foranstaltning

1.4. Mål 1.4.1. Det eller de af Kommissionens flerårige strategiske mål, som forslaget/initiativet vedrører

I sin meddelelse "EUROPA 2020: En strategi for intelligent, bæredygtig og inklusiv vækst" (KOM(2010) 2020) foreslår Kommissionen at håndtere flaskehalsproblemer i det indre marked ved bl.a. at "styrke strukturer til at gennemføre foranstaltninger vedrørende det indre marked rettidigt og korrekt, herunder (…) tjenesteydelsesdirektivet (…), håndhæve dem effektivt og løse problemer hurtigt, når de opstår".

Informationssystemet for det indre marked ("IMI") er et online-kommunikationsværktøj, som er udviklet af Europa-Kommissionen og siden 2008 tilbydes medlemsstaterne som en gratis tjeneste. IMI anvendes p.t. til udveksling af oplysninger i henhold til Europa-Parlamentets og Rådets direktiv 2005/36/EF af 7. september 2005 om anerkendelse af erhvervsmæssige kvalifikationer[29] ("direktivet om erhvervsmæssige kvalifikationer") og Europa-Parlamentets og Rådets direktiv 2006/123/EF af 12. december 2006 om tjenesteydelser i det indre marked[30] ("tjenesteydelsesdirektivet").

Det giver nationale, regionale og lokale myndigheder mulighed for at kommunikere hurtigt og nemt med deres modparter på tværs af grænserne på basis af ensartede arbejdsmetoder, som alle medlemsstater er blevet enige om. IMI hjælper sine brugere til at i) finde den rigtige myndighed at kontakte, ii) kommunikere med dem ved hjælp af allerede oversatte spørgsmåls- og svarserier og iii) følge udviklingen af anmodningen om oplysninger via en sporingsmekanisme. F.eks. kan en myndighed i Irland, der har behov for oplysninger fra en ungarsk myndighed, vælge et spørgsmål på engelsk. Den ungarske myndighed ser spørgsmålet og de tilsvarende svarmuligheder på ungarsk, og dens svar vil blive modtaget på engelsk.

Ifølge Kommissionens meddelelse "På vej mod en akt for det indre marked" er en udvidelse af IMI til andre sektorer med henblik på "at oprette et elektronisk ansigt til ansigt-netværk mellem de europæiske myndigheder" et af nøgleelementerne for at fremme en bedre styring af det indre marked[31]. I Kommissionens meddelelse "Akten for det indre marked" fremhæves IMI's store betydning for at styrke samarbejdet mellem de involverede parter, herunder på lokalt niveau, hvilket bidrager til en bedre styring af det indre marked[32].

1.4.2. Specifikke mål og berørte ABM/ABB-aktiviteter

Specifikt mål nr. 12: At udvikle det fulde potentiale af informationssystemet for det indre marked (IMI) for at fremme en bedre gennemførelse af lovgivningen om det indre marked.

Det er i henhold til servicedirektivet obligatorisk at anvende IMI.

Meddelelsen fra Kommissionen "Bedre styring af det indre marked gennem øget administrativt samarbejde: En strategi for at udbygge og udvikle informationssystemet for det indre marked (IMI) (KOM(2011) 75 endelig) ("meddelelsen om IMI-strategi") indeholder planerne for en kommende udvidelse af IMI til andre områder af EU-lovgivningen.

Forslaget har følgende formål:

- at etablere et solidt retsgrundlag for IMI og fastsætte fælles regler for at sikre, at det fungerer effektivt

- at give adgang til en omfattende databeskyttelsesramme ved at fastsætte regler for beskyttelse af personoplysninger i IMI i et enkelt horisontalt retligt instrument

- at fremme en eventuel fremtidig udvidelse af IMI til nye områder af EU-lovgivningen

- at præcisere rollerne for de forskellige aktører i IMI-systemet.

For at opnå disse målsætninger videreføres følgende aktiviteter:

1. vedligeholdelse, dvs. forebyggelse og udbedring af fejl, mindre forbedringer af eksisterende funktionaliteter, sikring af systemets fortsatte drift

2. hosting af systeminfrastruktur

3. udvikling, dvs. indførelse af nye systemkrav, og

4. kommunikations- og informationsaktiviteter, herunder konferencer, uddannelse og udarbejdelse af oplysnings- og uddannelsesmateriale.

Berørte ABM/ABB-aktiviteter:

12/03 4: Det indre marked for tjenesteydelser

Da systemet udvides til andre områder af EU-lovgivningen, kan andre ABM/ABB-aktiviteter blive berørt.

1.4.3. Forventede resultater og virkninger

Angiv, hvilke virkninger forslaget/initiativet forventes at få for modtagerne/målgruppen.

1. Et højt niveau af retssikkerhed for behandling af EU-borgernes personoplysninger ved hjælp af IMI og således fjernelse af de retlige barrierer for udvidelsen af IMI til nye områder af EU-lovgivningen.

2. En fleksibel ramme for en eventuel fremtidig udvidelse af IMI til nye områder af EU-lovgivningen.

3. Præcisering af Kommissionens, medlemsstaternes, de nationale myndigheders og Den Europæiske Tilsynsførende for Databeskyttelses respektive roller og forpligtelser med hensyn til informationsudveksling via IMI.

4. Besparelser ved at genbruge et eksisterende it-værktøj inden for nye områder i stedet for at udvikle nye værktøjer, der kun tjener ét formål.

5. Sikring af fremtidig bæredygtighed af IMI's finansiering, som følge dets bindende karakter under servicedirektivet og en eventuel fremtidig udvidelse i overensstemmelse med meddelelsen om IMI-strategi.

1.4.4. Virknings- og resultatindikatorer

Angiv indikatorerne til kontrol af forslagets/initiativets gennemførelse.

Forslaget vil bidrage til en mere effektiv anvendelse af EU-lovgivningen på områder, hvor IMI finder anvendelse, og vil spare omkostninger til it-udvikling og vedligeholdelse.

Dets direkte virkning kan måles ved hjælp af følgende indikatorer:

- Antallet af lovgivningsområder, der er omfattet af IMI (stigning i forhold til de to områder, der eksisterede i 2011).

- Antallet af informationsudvekslinger, der hvert år finder sted ved hjælp af IMI.

- Antallet af kompetente myndigheder, der aktivt anvender systemet (dvs. som ikke blot er registreret som brugere).

- Forventede omkostningsbesparelser for hvert nyt politikområde, der tilføjes.

1.5. Forslagets/initiativets begrundelse 1.5.1. Behov, der skal opfyldes på kort eller lang sigt

Forslaget vil give et højt niveau af retssikkerhed for behandling af personoplysninger i IMI, hvilket er i overensstemmelse med anbefalingerne fra Den Europæiske Tilsynsførende for Databeskyttelse. På lang sigt vil det fremme en eventuel fremtidig udvidelse af IMI til nye områder af EU-lovgivningen ved at sikre, at der forefindes en fleksibel ramme for en sådan udvidelse.

1.5.2. Merværdien ved en indsats fra EU's side

Fordi IMI er et centraliseret kommunikationsværktøj, som er udviklet og hostes af Kommissionen, er det nødvendigt at etablere et fælles regelsæt for systemet og at gennemføre disse på centraliseret vis. Kommissionen tilbyder IMI som en gratis tjeneste til medlemsstaterne, idet den sørger for vedligeholdelse og udvikling, en helpdesk og hosting af it-infrastruktur. Disse opgaver vil ikke kunne udføres decentralt.

IMI overvinder forhindringerne for det grænseoverskridende samarbejde, herunder sprogbarrierer, forskellige administrations- og arbejdskulturer og manglen på etablerede procedurer for informationsudveksling. Fordi medlemsstaterne inddrages i udformningen af systemet, tilbyder IMI ensartede arbejdsmetoder, som alle medlemsstater er blevet enige om.

1.5.3. Erfaringer fra lignende foranstaltninger

IMI blev iværksat i 2008. Over 5 700 kompetente myndigheder og 11 000 brugere er p.t. registreret i systemet. Der blev i 2010 foretaget omkring 2 000 informationsudvekslinger.

Ud fra et retligt synspunkt bygger IMI på en beslutning fra Kommissionen, en komitologiafgørelse og en henstilling fra Kommissionen[33]. Det er blevet opfattet som en forhindring for en yderligere udvidelse af systemet, at det ikke bygger på et enkelt retligt instrument fra Europa-Parlamentet og Rådet.

De oprindelige omkostninger til udvikling af IMI blev finansieret over Idabc-programmet (interoperabel levering af paneuropæiske e-forvaltningstjenester til offentlige myndigheder, virksomheder og borgere), indtil det udløb i 2009. DG MARKT har indtil juli 2010 betalt omkostningerne i forbindelse med vedligeholdelse, second-line support, systemadministration, hosting, uddannelse, kommunikation og oplysningsarbejde. I juli 2010 accepterede ISA-programmet (interoperabilitetsløsninger for europæiske offentlige myndigheder) (2010-2015)[34] at finansiere IMI, gennem en finansiering af drift og forbedring af applikationen i 2010. Det forventes, at ISA-programmet fortsat vil finansiere IMI i hvert fald indtil 2012. DG MARKT fortsætter med at bære omkostningerne ved hosting, uddannelse, kommunikation og oplysningsarbejde.

Da det for servicedirektivet er obligatorisk at anvende systemet, og da der er planer om i fremtiden at udvide IMI til nye områder af EU-lovgivningen, er det nødvendigt at udrede de finansielle aspekter, og det vil være nødvendigt at sikre en stabil og bæredygtig finansiering til efter 2012.

1.5.4. Sammenhæng med andre relevante instrumenter og eventuel synergivirkning

Kommissionens meddelelse "Bedre styring af det indre marked gennem øget administrativt samarbejde: En strategi for at udbygge og udvikle informationssystemet for det indre marked ("IMI")" (KOM(2011) 75 endelig) indeholder planerne for en fremtidig udvidelse af IMI til andre områder af EU-lovgivningen.

I Kommissionens meddelelse "Akten for det indre marked" fremhæves IMI's store betydning for at styrke samarbejdet mellem de involverede parter, herunder på lokalt niveau, hvilket bidrager til en bedre styring af det indre marked[35].

1.6. Varighed og finansielle virkninger

þ Forslag/initiativ af ubegrænset varighed

Forslaget forventes at træde i kraft i 2013.

1.7. Påtænkt(e) forvaltningsmetode(r)[36]

þ Direkte central forvaltning ved Kommissionen

2. FORVALTNINGSFORANSTALTNINGER 2.1. Bestemmelser om tilsyn og rapportering

Hyppighed og betingelser angives.

Kommissionen udarbejder en årlig rapport om IMI's udvikling og resultater. Der vil desuden regelmæssigt blive fremlagt en rapport om databeskyttelsesaspekterne i forbindelse med IMI, herunder sikkerhed, for Den Europæiske Tilsynsførende for Databeskyttelse.

2.2. Forvaltnings- og kontrolsystem 2.2.1. Konstaterede risici

Kommissionen er IMI's "systemejer" og ansvarlig for den daglige drift, vedligeholdelse og udvikling. Systemet udvikles og hostes af en intern leverandør, nemlig et generaldirektorat i Kommissionen (DIGIT), hvilket sikrer et højt niveau af forretningskontinuitet.

Med IMI's udvidelse til nye lovgivningsområder vil styringen blive mere kompleks, da antallet af berørte parter vil stige, og det vil blive nødvendigt at tage højde for forskellige behov. Denne proces skal styres omhyggeligt.

2.2.2. Påtænk(e) kontrolmetode(r)

It-vedligeholdelse og udvikling i forbindelse med IMI er underlagt et aftalememorandum mellem MARKT og DIGIT, der foreskriver de gældende regler og procedurer samt det ansvar og de forpligtelser, der påhviler henholdsvis systemejer (MARKT) og systemleverandør (DIGIT). Der afholdes regelmæssige møder og anvendes rapporteringsinstrumenter for at fremme det tætte tilsyn med it-vedligeholdelses- og udviklingsarbejdet.

IMI-styringsgruppen, der omfatter repræsentanter for alle berørte parter i IMI-projektet (systemejer, systemleverandør, Det Rådgivende Udvalg for det Indre Marked, og IMI-brugere), er bl.a. ansvarlig for et højt niveau af tilsyn og kontrol. IMAC IMI-arbejdsgruppen (en undergruppe af Det Rådgivende Udvalg for det Indre Marked) rådgiver Kommissionen om horisontale spørgsmål vedrørende udviklingen af IMI.

Hertil kommer, at Den Europæiske Tilsynsførende for Databeskyttelse i henhold til artikel 19 i forslaget vil sikre, at behandlingen af personoplysninger, der foretages af Kommissionen i IMI, sker i overensstemmelse med gældende regler. De nationale databeskyttelsesmyndigheder vil overvåge de kompetente myndigheders behandling af personoplysninger på medlemsstatsniveau.

2.3. Foranstaltninger til forebyggelse af svig og uregelmæssigheder

Angiv eksisterende og påtænkte forebyggelses- og beskyttelsesforanstaltninger.

For at bekæmpe svig, bestikkelse og anden ulovlig aktivitet finder de bestemmelser, der normalt finder anvendelse på Kommissionens aktiviteter, herunder Europa-Parlamentets og Rådets forordning (EF) nr. 1073/1999 af 25. maj 1999 om undersøgelser, der foretages af Det Europæiske Kontor for Bekæmpelse af Svig (OLAF), ubegrænset anvendelse på IMI.

3. FORSLAGETS/INITIATIVETS ANSLÅEDE FINANSIELLE VIRKNINGER 3.1. Berørt(e) udgiftspost(er) i budgettet og udgiftsområde(r) i den flerårige finansielle ramme

· Eksisterende udgiftsposter i budgettet

Udgifts-område i den flerårige finansielle ramme || Budgetpost || Udgiftens art || Bidrag

Nummer [Betegnelse …] || OB/IOB ([37]) || fra EFTA-lande[38] || fra kandidatlande[39] || fra tredje-lande || i.h.t. artikel 18, stk. 1, litra aa), i finansforordningen

1A || 12.02.01 Gennemførelse og udvikling af det indre marked || OB || JA || NEJ || NEJ || NEJ

1A || 12.01.04 Gennemførelse og udvikling af det indre marked – udgifter til den administrative forvaltning || IOB || JA || NEJ || NEJ || NEJ

1A || 26.03.01.01 Interoperabilitetsløsninger for europæiske offentlige myndigheder (ISA) || OB || JA || JA || NEJ || NEJ

3.2. Anslåede virkninger for udgifterne 3.2.1. Sammenfatning af de anslåede virkninger for udgifterne

i mio. EUR (tre decimaler)

Udgiftsområde i den flerårige finansielle ramme: || 1B || Gennemførelse og udvikling af det indre marked

DG: MARKT || || || År 2013 || || || || || || || I ALT

 Aktionsbevillinger || || || || || || || ||

12.02.01 || Forpligtelser || (1) || 1,440 || || || || || || || 1,440

Betalinger || (2) || 1,440 || || || || || || || 1,440

|| || || || || || || ||

Bevillinger I ALT til GD MARKT || Forpligtelser || =1+1a +3 || 1,440 || || || || || || || 1,440

Betalinger || =2+2a +3 || 1,440 || || || || || || || 1,440

Dette forslag forventes at træde i kraft i 2013, og det har ingen budgetvirkninger ud over det, som allerede er fastsat for de kommende år i Kommissionens officielle programmering. Det berører desuden ikke beslutningerne om den flerårige finansielle ramme for tiden efter 2013.

I 2010 var finansieringen af IMI dækket ved følgende kilder: ISA-programmet (500 000 EUR – udgiftspost 26.03.01.01) og udgiftsposter for det indre marked (925 000 EUR). For 2011-2012 vil den planlagte finansiering fra ISA beløbe sig til ca. 1 150 000 EUR om året. Finansieringen fra ISA-programmet er imidlertid genstand for en årlig gennemgang af de overordnede programprioriteter og det tilgængelige budget. Det forventes, at ISA-programmet fortsat vil finansiere IMI mindst frem til 2012.

For at sikre, at det fortsat er muligt at tilbyde IMI til medlemsstaterne på permanent basis og for at give mulighed for en mere effektiv forvaltning og en bedre kontrol med budgettet, vil Kommissionen undersøge mulighederne for at bringe alle omkostninger ind under en samlet budgetpost, der forvaltes af DG MARKT (12.02.01 Gennemførelse og udvikling af det indre marked). Dette vil medføre en netto stigning på denne udgiftspost i 2013 ved omfordeling fra andre budgetposter.

Det forventes under alle omstændigheder, at de samlede omkostninger til IMI vil starte med at falde fra 2012 og derefter som følge af det forventede lavere behov for at udvikle nye funktionaliteter, som generelt burde være på plads til den tid.

 Aktionsbevillinger I ALT || Forpligtelser || (4) || 1,440 || || || || || || || 1,440

Betalinger || (5) || 1,440 || || || || || || || 1,440

 Administrationsbevillinger finansieret over budgettet for særprogrammer I ALT || (6) || || || || || || || ||

Bevillinger I ALT under UDGIFTSOMRÅDE 1A i den flerårige finansielle ramme || Forpligtelser || =4+ 6 || 1,440 || || || || || || || 1,440

Betalinger || =5+ 6 || 1,440 || || || || || || || 1,440

Betalinger || =5+ 6 || || || || || || || ||

Udgiftsområde i den flerårige finansielle ramme: || 5 || "Administration"

i mio. EUR (tre decimaler)

|| || || År 2013 || || || || || || || I ALT

DG: MARKT ||

 Menneskelige ressourcer || || || || || || || ||

 Andre administrationsudgifter || || || || || || || ||

I ALT GD MARKT || Bevillinger || || || || || || || ||

Bevillinger I ALT under UDGIFTSOMRÅDE 5 i den flerårige finansielle ramme || (Forpligtelser i alt = betalinger i alt) || || || || || || || ||

i mio. EUR (tre decimaler)

|| || || År 2013[40] || || || || || || || I ALT

Bevillinger I ALT under UDGIFTSOMRÅDE 1 - 5 i den flerårige finansielle ramme || Forpligtelser || || || || || || || || 1,440

Betalinger || || || || || || || ||

3.2.2. Anslåede virkninger for aktionsbevillingerne

– þ Forslaget/initiativet medfører anvendelse af aktionsbevillinger som anført herunder:

Forpligtelsesbevillinger i mio. EUR (tre decimaler)

Der angives mål og resultater ò || || || år 2013 || || || || || I ALT ||

|| OUTPUTS ||

|| Type resul-tater[41] || Resulta-ternes gnsntl. omkost-ninger || Antal || Om-kost-ning-er || || || || || || || || || || || || || Samlede resultater || Samlede omkost-ninger ||

SPECIFIKT MÅL NR. 1[42] || || || || || || || || || || || || || || || || ||

|| - Vedligeholdelse || 0,4 || || 0,4 || || || || || || || || || || || || || || 0,4

|| - Hosting || 0,24 || || 0,24 || || || || || || || || || || || || || || 0,24

|| - Udvikling C || 0,3 || || 0,6 || || || || || || || || || || || || || || 0,6

|| - Kommunikation og oplysning D || 0,2 || || 0,2 || || || || || || || || || || || || || || 0,2

|| Subtotal for specifikt mål nr. 1 || || 1,440 || || || || || || || || || || || || || || 1,440

|| SPECIFIKT MÅL Nr. 2 || || || || || || || || || || || || || || || ||

|| - Resultat || || || || || || || || || || || || || || || || || ||

|| Subtotal for specifikt mål nr. 2 || || || || || || || || || || || || || || || ||

|| OMKOSTNINGER I ALT || || 1,440 || || || || || || || || || || || || || || 1,440

3.2.3. Anslåede virkninger for administrationsbevillingerne 3.2.3.1. Resumé

– þ Forslaget/initiativet medfører ikke anvendelse af administrationsbevillinger.

– ¨ Forslaget/initiativet medfører anvendelse af administrationsbevillinger som anført herunder:

3.2.3.2. Anslået behov for menneskelige ressourcer

– þ Forslaget/initiativet medfører ingen anvendelse af yderligere menneskelige ressourcer

– ¨ Forslaget/initiativet medfører anvendelse af menneskelige ressourcer som anført herunder: Forenelighed med indeværende flerårige finansielle ramme

– þ Forslaget/initiativet er foreneligt med indeværende flerårige finansielle ramme.

3.2.4. Tredjemands bidrag til finansieringen

– þ Forslaget/initiativet indeholder ikke bestemmelser om samfinansiering med tredjemand.

3.3. Anslåede virkninger for indtægterne

– þ Forslaget/initiativet har ingen finansielle virkninger for indtægterne.

[1] EUT L 255 af 30.9.2005, s. 22.

[2] EUT L 376 af 27.12.2006, s. 36.

[3] Kommissionens beslutning 2008/49/EF af 12. december 2007 om gennemførelse af informationssystemet for det indre marked (IMI) hvad angår beskyttelse af personoplysninger (EUT L 13 af 16.1.2008, s. 18), Kommissionens beslutning 2009/739/EF af 2. oktober 2009 om fastlæggelse af de praktiske foranstaltninger med hensyn til elektronisk informationsudveksling mellem medlemsstaterne i henhold til kapitel VI i Europa-Parlamentets og Rådets direktiv 2006/123/EF om tjenesteydelser i det indre marked (EUT L 263 af 7.10.2009, s. 32) og Kommissionens henstilling af 26. marts 2009 om databeskyttelsesretningslinjer i forbindelse med informationssystemet for det indre marked (IMI) (EUT L 100 af 18.4.2009, s. 12).

[4] Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget: På vej mod en akt for det indre marked. – For en social markedsøkonomi med høj konkurrenceevne – 50 forslag med henblik på at blive bedre til at arbejde, iværksætte og handle sammen", KOM(2010) 608 endelig, forslag nr. 45 på s. 31.

[5] KOM(2011) 75.

[6] KOM(2011) 206.

[7] Udtalelse 01911/07/DA, WP 140.

[8] Udtalelse af 22. februar 2008 fra Den Europæiske Tilsynsførende for Databeskyttelse (EDPS) om Kommissionens beslutning af 12. december 2007 om gennemførelse af informationssystemet for det indre marked (IMI) hvad angår beskyttelse af personoplysninger, EUT C 270 af 25.10.2008, s. 1.

[9] Kommissionens henstilling af 26. marts 2009 om databeskyttelsesretningslinjer for informationssystemet for det indre marked (IMI), EUT L 100 af 18.4.2009, s. 12.

[10] Kommissionens rapport af 22. april 2010 om databeskyttelse i informationssystemet for det indre marked, KOM(2010) 170 endelig.

[11] Se f.eks. Europa-Parlamentets og Rådets forordning (EF) nr. 1987/2006 af 20. december 2006 om oprettelse, drift og brug af anden generation af Schengen-informationssystemet (SIS II) (EUT L 381 af 28.12.2006, s. 4) og Europa-Parlamentets og Rådets forordning (EF) nr. 767/2008 af 9. juli 2008 om visuminformationssystemet (VIS) og udveksling af oplysninger mellem medlemsstaterne om visa til kortvarigt ophold (VIS-forordningen) (EUT L 218 af 13.8.2008, s. 60).

[12] Europa-Parlamentets og Rådets direktiv 2011/24/EF af 9. marts 2011 om patientrettigheder i forbindelse med grænseoverskridende sundhedsydelser (EUT L 88 af 4.4.2011, s. 45).

[13] Europa-Parlamentets og Rådets direktiv 96/71/EF af 16. december 1996 om udstationering af arbejdstagere som led i udveksling af tjenesteydelser (EFT L 018 af 21.1.1997, s. 1). Se ligeledes Rådets konklusioner af 7. marts 2011 på: http://www.consilium.europa.eu/uedocs/cms_data/docs/pressdata/en/lsa/119621.pdf

[14] Jf. fodnote 12 ovenfor, artikel 10. stk. 4.

[15] Rådets konklusioner af 10. december 2010.

[16] EUT C … af …, s. …

[17] KOM(2011) 75.

[18] KOM(2011) 206.

[19] EFT L 281 af 23.11.1995, s. 31.

[20] EFT L 8 af 12.1.2001, s.1.

[21] EUT L 13 af 16.1.2008, s.18.

[22] EUT L 263 af 7.10.2009, s. 32.

[23] EUT L 376 af 27.12.2006, s.36

[24] EUT L 88 af 4.4.2011, s. 45.

[25] EFT L 331 af 15.12.2001, s. 79.

[26] EFT L 8 af 21.1.1997, s. 1.

[27] EFT L 178 af 17.7.2000, s. 1.

[28] ABM: aktivitetsbaseret management – ABB: aktivitetsbaseret budgetlægning.

[29] EUT L 255 af 30.9.2005, s. 22.

[30] EUT L 376 af 27.12.2006, s. 36.

[31] Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget: "På vej mod en akt for det indre marked. For en social markedsøkonomi med høj konkurrenceevne. 50 forslag med henblik på at blive bedre til at arbejde, iværksætte og handle sammen", KOM(2010) 608 endelig, forslag nr. 45 på s. 31.

[32] Jf. fodnote 6 ovenfor.

[33] Kommissionens beslutning 2008/49/EF af 12. december 2007 om gennemførelse af informationssystemet for det indre marked (IMI) hvad angår beskyttelse af personoplysninger (EUT L 13 af 16.1.2008, s. 18), Kommissionens beslutning 2009/739/EF af 2. oktober 2009 om fastlæggelse af de praktiske foranstaltninger med hensyn til elektronisk informationsudveksling mellem medlemsstaterne i henhold til kapitel VI i Europa-Parlamentets og Rådets direktiv 2006/123/EF om tjenesteydelser i det indre marked (EUT L 263 af 7.10.2009, s. 32) og Kommissionens henstilling af 26. marts 2009 om databeskyttelsesretningslinjer i forbindelse med informationssystemet for det indre marked (IMI) (EUT L 100 af 18.4.2009, s. 12).

[34] Afgørelse nr. 922/2009/EF, EUT L 260 af 3.10.2009, s. 20.

[35] Jf. fodnote 6 ovenfor.

[36] Forklaringer vedrørende forvaltningsmetoder og henvisninger til finansforordningen findes på webstedet BudgWeb: http://www.cc.cec/budg/man/budgmanag/budgmanag_en.html.

[37] OB = opdelte bevillinger / IOB = ikke-opdelte bevillinger.

[38] EFTA: Den Europæiske Frihandelssammenslutning.

[39] Kandidatlande og, efter omstændighederne, potentielle kandidatlande på Vestbalkan.

[40] År N er lig med det år, hvor iværksættelsen af forslaget/initiativet begynder.

[41] Resultater er de produkter og tjenesteydelser, der skal leveres (f.eks. antal finansierede studenterudvekslinger, antal km bygget vej osv.).

[42] Som beskrevet i del 1.4.2 "Specifikke mål".